**Συμβούλιο Ευρωπαικών Δικηγορικών Συλλόγων/ CCBE/Council of Bars and Law Societies of Europe**

**Επιτροπή Καταπολέμησης Εσόδων από Εγκληματικές Δραστηριότητες/ Anti-Money Laundering Committee**

Συνεδρίαση: Πέμπτη 12 Μαίου 2022, 15.45-18.30 Δουβλίνο Ιρλανδίας, Law Society, Blackhall Pl, Stoneybatter, Dublin 7.

Ελληνική Αντιπροσωπεία: Αλέξης Αναγνωστάκης, ΔΣΑ.

 ----------------------------------

Σύνοψη των πλέον σημαντικών.

- Όσον αφορά την πρόταση Κανονισμού ΕΕ σχετικά με την Καταπολέμηση της Νομιμοποίησης Εσόδων από Παράνομες Δραστηριότητες (Anti Money Laundering), η γραμματεία θα διανείμει αυτή την εβδομάδα μια νέα έκδοση των τροπολογιών του CCBE που θα προταθούν στους βουλευτές του Ευρωπαικού Κοινοβουλίου, δίνοντας στις εθνικές αντιπροσωπείες εύλογο χρονικό διάστημα για να σχολιάσουν σχετικά. Οι τροπολογίες θα πρέπει να προσαρμοστούν ελαφρώς υπό το φως των πληροφοριών που λάβαμε από το Κοινοβούλιο, για την καλύτερη αντιμετώπιση των ανησυχιών των κοινοβουλευτικών εισηγητών. Μόλις οριστικοποιηθούν, οι εν λόγω τροπολογίες του CCBE θα διαβιβαστούν στους ευρωβουλευτές το συντομότερο δυνατόν, καθώς η σχετική προθεσμία λήγει στις 31 Μαΐου 2022.

 Το επίκεντρο των προτάσεων του CCBE αποτελεί η διαμόρφωση διατύπωσης, η οποία να αποσκοπεί στη μείωση του πεδίου εφαρμογής του άνω Κανονισμού επί του δικηγορικού απορρήτου. Η γραμματεία θα διανείμει επίσης την [Έγγραφη Γνώμη του Εισαγγελέα του Δικαστηρίου ΕΕ AG Maduro](https://eur-lex.europa.eu/legal-content/EN/TXT/PDF/?uri=CELEX:62005CC0305&from=EN) και [τα Σχόλια στο Υπόδειγμα Φορολογικής Σύμβασης του ΟΟΣΑ](https://www.oecd.org/berlin/publikationen/43324465.pdf) που αποτέλεσαν τη βάση συζήτησης στο Ευρωπαικό Κοινοβούλιο.

 Κατά την τοποθέτηση του, ο εκπρόσωπος του ΔΣΑ Αλέξης Αναγνωστάκης υπογράμμισε την *αναγκαιότητα απόλυτης εξαίρεσης* εκ της υποχρέωσης αναφοράς στις Αρχές της κάθε είδους νομικής συμβουλής και θέματος δικηγορικού απορρήτου στα πλαίσια εφαρμογής του νέου Κανονισμού ΕΕ. Το αντίθετο θα αντίκειται προφανώς στο σεβασμό στις αρχές της ανεξαρτησίας και της αυτορρύθμισης του νομικού επαγγέλματος.

Ο δικηγόρος αποτελεί μέρος του συστήματος απονομής Δικαιοσύνης, ως συλλειτουργός αυτού. Κάθε μηχανισμός εποπτείας ή παρακολούθησης του νομικού επαγγέλματος θα είχε σοβαρές επιπτώσεις στην απονομή της δικαιοσύνης και του κράτους δικαίου, δεδομένου ότι θα έθετε σε κίνδυνο τις θεμελιώδεις αρχές του ρόλου του δικηγόρου σε μια δημοκρατική κοινωνία, οι οποίες διασφαλίζονται από το διεθνές και το εσωτερικό δίκαιο.

- Το σχέδιο έκθεσης σχετικά με την Πρόταση Οδηγίας για την Καταπολέμηση της Νομιμοποίησης Εσόδων από Παράνομες Δραστηριότητες θα έπρεπε να είχε οριστικοποιηθεί την περασμένη εβδομάδα. Η γραμματεία θα προσπαθήσει να λάβει ένα αντίγραφο και η επιτροπή θα εργαστεί για τις τροπολογίες. Η προθεσμία για τις τροποποιήσεις λήγει στις 9 Ιουνίου. Το επίκεντρο είναι το άρθρο 38 (εποπτεία των SRBs-Self Regulatory Bodies) και η αναγκαιότητα εξαίρεσης για τους δικηγόρους.

- Όσον αφορά την Πρόταση Κανονισμού AMLA (Αnti-Money Laundering Authority), η επιτροπή σημείωσε ότι οι εργασίες στο Ευρωπαικό Συμβούλιο φαίνεται να προχωρούν προς τη σωστή κατεύθυνση όσον αφορά το άρθρο 32 (εξουσίες της AMLA). Η επιτροπή θα παρακολουθεί τη δημοσίευση γνωμοδότησης της AFCO που θα εγκριθεί στις 17 Μαΐου 2022 και του σχεδίου έκθεσης της LIBE/ECON.

- Όσον αφορά το Strategic Paper, οι χώρες που δεν το έπραξαν παρακαλούνται να δηλώσουν το σημείο επαφής τους (contact point) για την ενεργοποίηση του μηχανισμού AML Alert (Βουλγαρία, Μάλτα, Νορβηγία, Πορτογαλία). Επιπλέον, ο Πρόεδρος της Επιτροπής θα προσπαθήσει να οριστικοποιήσει ένα κείμενο που θα χρησιμεύσει ως βάση για περαιτέρω εργασίες της συντακτικής ομάδας.

- Προκειμένου να υποστηριχθεί το έργο του Δικτύου Εμπειρογνωμόνων για τη Διαφάνεια περί του Πραγματικού Δικαιούχου (Network of Experts on Beneficial Ownership Transparency), στο οποίο ανήκει το CCBE, οι συνάδελφοι από τις εθνικές αντιπροσωπείες καλούνται εκ νέου να συμπληρώσουν μια έρευνα για τις υπόχρεες οντότητες. Η γραμματεία θα διανείμει ξανά την έρευνα.

- Ενδέχεται να χρειαστεί μια εξ αποστάσεως συνεδρίαση της επιτροπής σύντομα, όταν θα είναι διαθέσιμο το σχέδιο έκθεσης σχετικά με την Οδηγία. Μια δια ζώσης συνάντηση θα μπορούσε επίσης να λάβει χώρα στη Σόφια της Βουλγαρίας στις 23 Ιουνίου 2022 (*υπό επιβεβαίωση*).